<classify> HISTORIA ya Madagascar yenye asili ya utawala wa kifalme, inaiweka nchi hiyo kuwa kisiwa kikubwa pwani ya Bahari ya Hindi, ukanda wa Kusini Mashariki mwa Afrika.Kama ilivyo maana ya jina Madagascar kisiwa kikubwa, kisiwa hicho cha nne kwa ukubwa duniani, wakazi wake wengi wanaelezwa kutokea Indonesia katika miaka ya 350-550 Kabla ya Kristo BK. Katika miaka ya 1,000 walifika Wabantu kutoka Afrika na kufuatiwa na Waarabu, Wahindi, Wazungu na Wachina. Katika miaka ya 1890 kiutawala kisiwa hicho kilikuwa na uongozi wa Mfalme wa Merina kutoka katika familia ya Andrianampoini, Merina anayeelezwa kuwa mwasisi wa taifa hilo kutoka katika kabila la Wamerina. Wamerina walienea katika kisiwa hicho na kuyameza makabila mengine 18 yaliokuwepo kwa wakati huo katika taifa hilo na waliweka makao yao katika mji wa Antananarivo, mji mkuu wa nchi hiyo hata sasa.Makabila yote yalizungumza lugha moja, pamoja na kuwa na tofauti ya mambo machache ya utamaduni, hali hiyo iliwafanya wawe na umoja zaidi kama ilivyo Tanzania jinsi lugha ya Kiswahili ilivyounganisha makabila zaidi ya 124 yaliyopo. Utawala wa Wafaransa na Waingereza ndio ulioodhoofisha utawala wa Kifalme na Madagascar ambayo ilikuwa kuwa koloni la Wafaransa Lugha rasmi ni Kimalagasi na Kifaransa lakini kabla ya kuja kwa Wafaransa katika karne ya 19, lugha rasmi pekee ilikuwa ni Kimalagasi.Ina mikoa 22 na wakazi wake wanakadiriwa kuwa milioni 26.9 mwaka huu 2019 wanaoishi katika eneo la ukubwa wa kilometa za mraba zaidi ya 580,000.Ni taifa lenye mchanganyiko kwa imani. Asilimia zaidi ya 40 ya Wamadagascar wana imani za asili na asilimia iliyobaki ni Wakristo na Waislamu.Nchi ya Madagascar ina bendera yenye rangi tatu; nyeupe, nyekundu na kijani. Wimbo wao wa taifa umeandikwa na unaimbwa kwa lugha ya Kimalagasi na unazungumzia uzuri wa nchi na jinsi raia wanavyoipenda nchi yao. Uchumi wa Madagascar unategemea zaidi kilimo cha mpunga, uvuvi, viwanda, biashara na utalii. Fukwe zenye kuvutia katika miji mbalimbali kama Nosy Bay, Antsiranana, Toamasina na Androka huvutia zaidi watalii wa ndani wenyeji na wa nje. Ni nchi inayosifika kwa kuwa na wanyama aina ya Mbega Wekundi, watalii huvutiwa na utalii wa utamaduni hasa katika vyakula, mavazi, urembo na ngoma za asili. Usafiri umeimarishwa kwa kiasi kikubwa lakini kwa ajili ya utalii nchini humo bado ina usafiri wa kukokotwa na wanyama na kutumia boti katika mito mikubwa kama Mania, Betsiboka na Mangoki. Tanzania ina undugu wa dam katika taifa hili kama ilivyo kwa mataifa mengi ilikoshiriki katika vita ya ukombozi. Kwa Madagascar wakati wa kushamiri kwa biashara ya utumwa mwaka 1700-1800, watumwa wengi walipelekwa huko wakitokea maeneo mbalimbali ya Afrika ikiwemo Zanzibar. Siasa za nchi hiyo kwa miaka kadhaa zimekubwa na mapinduzi ya mara kwa mara na vurugu.Rais wa sasa Andry Rajoelina na wa zamani Marc Ravalomanana walivutana kisiasa kutoka na Rajoelina kuchukua nafasi ya Ravalomanana na kuwa kiongozi wa taifa hilo katika mapinduzi ya kijeshi mwaka 2009 kabla ya kuchaguliwa kuwa rais mwaka jana 2018.Pato la Taifa GDP ilikuwa Dola za Marekani bilioni 12.10 mwaka jana 2018 na lilikuwa kwa asilimia 5.2 huku thamani yake ikiwakilisha uchumi wa dunia kwa asilimia 0.02 na kuifanya nchi hiyo kuwa katika orodha ya nchi masikini duniani.Safari ya Madagascar kiuchumi inaonesha mwelekeo mkubwa tangu ilipopata uhuru Juni 26, 1960 chini ya rais wa kwanza wa nchi hiyo, Philibert Tsiranana. Malengo ya serikali ya sasa ni kuhakikisha inaboresha elimu, afya na kilimo na uvuvi ili kupambana na umasikini.Aidha Madagascar katika sekta ya michezo hasa mpira wa miguu inafanya vizuri na ilidhihirisha hilo katika mashindano ya AFCON mwaka huu 2019 nchini Misri baada ya kuingia robo fainali.  <topic>: KITAIFA 